
УТВЪРДИЛ: /п/
                          ТРАЙКО МЛАДЕНОВ
                          КМЕТ НА ОБЩИНА КОСТИНБРОД


ВЪТРЕШНИ ПРАВИЛА 
ЗА ДЕЛОВОДНАТА ДЕЙНОСТ И ДОКУМЕНТООБОРОТА В ОБЩИНА КОСТИНБРОД
                                                                                

                                                                    Раздел I 
ОБЩИ ПОЛОЖЕНИЯ
Чл.1.(1) Настоящите правила са изготвени въз основа на изискванията на общото и специалното законодателство в Република България и имат за цел да уредят организацията и технологията за осъществяване управлението на деловодната дейност и използване на електронни системи за регистрация и контрол на документооборота в общинска администрация  Костинброд. 
        (2)  Основна цел на тези правила е осигуряването на унифицирано извършване на деловодните операции и контрол на сроковете, свързани с изпълнението на задачи произтичащи от външни и вътрешни документи.
       (3)  В община Костинброд се работи със следните електронни системи за регистрация и контрол:
1. „ Е - община“ е информационна система , която управлява целия документооборот, преминаващ през деловодството на „Центъра за административно обслужване“ на община Костинброд, отдел „Приходи и администриране на местни данъци и такси“ , кметства и кметски наместничества и го насочва към отговорните изпълнители (ръководството на община Костинброд, директорите на дирекции, началниците на отдели, кметовете на кметства, кметските наместници, експертите и специалистите) в общинската администрация. Информационната система е обект на Вътрешните правила за деловодната дейност и документооборота в община Костинброд и изпълнява функциите на административна информационна система (АИС) по смисъла на чл.4, ал.1 от Наредбата за обмена на документи в администрацията.
2. Отдел “Приходи и администриране на местни данъци и такси“ използва софтуерен модул „Местни данъци и такси“, част от интегрираната информационна система за управление на община „МАТЕУС“. С този софтуер се автоматизират дейностите свързани с администриране на местни данъци и някои общински такси. Модулът се използва само от служители на отдела, като служителите на други общински структури могат да получават външен достъп до системата само за справки във връзка с КАО. Основните функции са свързани с приемането и обработката на декларации по ЗМДТ; издаване на документи от значение за признаване, упражняване или погасяване на права и задължения по декларации и Покани за доброволно плащане по ДОПК; касово събиране на местни данъци, такса битови отпадъци, такси за административни услуги и глоби, счетоводно отразяване на приходите от горепосочените вземания.
Чл.2. (1) Предмет на настоящите Вътрешни правила са:
1. Съставянето и оформянето на регистрационните карти (РКК) за входяща и изходяща и вътрешно-ведомствена документация.
1.1. На деловодно регистриране в системата „Е- община“ подлежат следните видове документи:
а/ Документи от тип „служебна кореспонденция“:
· писмо;
· доклад;
· служебна бележка;
· становище;
· служебна електронна поща.
б/ Документи по Административнопроцесуалния кодекс:
· заявление;
· сигнал;
· жалба;
· предложение;
· писма по подавани сигнали, предложения и други;
в/ Документи, подавани по Закона за достъп до обществена информация:
· заявление – образец за предоставяне н достъп до обществена информация.
г/ Други документи:
· заповед;
· инструкция;
· споразумение;
· заявление за назначаване на работа ( по желание) ;
· договор;
· анекс към договор;
· приемо-предавателен протокол и др.
1.2. Не подлежат на деловодна регистрация следните документи:
· периодични печатни издания (в т.ч. вестници, списания, бюлетини и др. );
· лична кореспонденция;
· честитки и поздравления;
· документи по кадрови въпроси;
· покани за културни, бизнес, спортни и др. прояви;
· финансово-счетоводни  ( с изключение на придружаващите ги писма);
· статистически документи;
· погрешно доставените, които се връщат неразпечатани на изпращача;
· заведените в специални регистри, цитирани в Приложение №1 към „Вътрешните правила за мерките за защита на личните данни в общинска администрация – Костинброд“.
2. Организация на работата с РКК, с предложенията, сигналите и заявленията на гражданите и с преписките на държавните институции, организации, юридически и публични лица.
3. Деловодната дейност, свързана с контрола по спазване на сроковете.
	4. Изискванията към ръководителите и служителите във връзка с осъществяване на деловодната дейност.
	5. Прилагане на организационно-технически средства при извършване на деловодната дейност.
             (2) Извън предмета на настоящите вътрешни правила са документите: 
· с класифицирана информация;
· финансово-счетоводните;
· техническата документация;
· касаещи дейността на „Човешки ресурси“ в дирекция „ ФСД“;
· които се регистрират в ИС МАТЕУС;
· които се регистрират в Общински съвет Костинброд.
          (3)  Кореспонденцията между структурните звена в общината, както и обменът на документи между тях, се осъществяват по електронен път, освен ако се касае за административно или друго производство,  за нуждите на което изрично е предвидено в нормативен акт, съдебна практика или разпореждане на друг орган, представените документи да са на хартиен носител и да са заведени в деловодната система на общината.
        (4)  Кореспонденцията между администрациите се извършва по електронен път чрез Системата за електронен обмен на съобщения (СЕОС) и Системата за сигурно електронно връчване (ССЕВ), освен в случаите, когато по закон е предвиден друг начин на обмен на документи.
Чл.3.(1)  Деловодната дейност в общината се осъществява основно от ЦАО, отдел „Приходи и администриране на местни данъци и такси“, кметовете и кметските наместници.
1. „Центърът за административно обслужване“ е разположен на I –ви етаж в административната сграда на община Костинброд, където се регистрират/извършват административни и технически услуги. Работата в ЦАО е организирана във фронт- и бек-офиси.
Във фронт-офиса, гражданите се обслужват на 3 гишета:
· две гишета Деловодство – подават се описаните в чл.2, ал.1, т.1.1. документи и се получават готовите документи, в т.ч. и такива по Закона за достъп до обществена информация; входира се и се изходира всякаква документация във връзка с обществени поръчки/ОП/ и продажба на документация за участие в ОП, връчване на обстоятелствена проверка, връчване на документи и удостоверения, издадени от отдел „ОС и УТ“, продажба на тръжна документация и входиране и изходиране на документацията във връзка с общинските търгове. Плащат се такси и цени на услуги, наеми, глоби, цени на тръжни документи и др.
· едно гише Гражданска регистрация и административно обслужване – приемат се заявления/искания и се извършват услуги по гражданско състояние, гражданска регистрация и адресна регистрация: издават се удостоверения от Електронен регистър НБД „Население“/ удостоверения за наследници, за семейно положение, дубликати на удостоверения за раждане, брак, смърт, преписи от актове, удостоверения за  семейно положение и родствени връзки, за правно ограничение, за вписване в регистъра на населението, постоянен и настоящ адрес, удостоверение за верен ЕГН, идентичност на административен адрес по искане на граждани/ и се получават готовите документи. Приемат се искания за издаване на документи от архивен регистър на населението – ЛРК и томове, страници и регистри по гражданско състояние. Приемат се документи за съставяне на актове от чужбина, признаване на решения/административни актове по КМЧП. Плащат се такси и цени на услуги, наеми, глоби, цени на тръжни документи и др.
В бек-офиса:
· едно гише Деловодство -  регистрира се входяща поща (  получена по пощата, чрез Системата за електронен обмен на съобщения между администрациите (СЕОС), чрез Системата за сигурно електронно връчване ( ССЕВ) (след проверка за наличие на валиден електронен подпис в прикачения файл или чрез куриер), изходяща поща(чрез СЕОС и ССЕВ, след подписване на създадения документ с квалифициран електронен подпис), вътрешна кореспонденция и електронна поща, получена на официално обявения електронен адрес на община Костинброд 
kostinbrod.bg@gmail.com
2. В отдел „Приходи и администриране на местни данъци и такси“ се осъществява деловодното завеждане на документи, свързани с дейността на отдела.
3. В кметствата и кметските наместничества се води административно деловодство чрез ИС „Е-община“. Приемат се заявления/искания и се извършват услуги по гражданско състояние, гражданска регистрация и адресна регистрация. Приемат жалби, сигнали, предложения и др. от граждани и организации. Извършват проверка за наличие на задължения в ИС „МАТЕУС“ съгласно Решение № 150 от 30.07.2004г.на Общински съвет Костинброд.
         (2) Отговорност за спазване на сроковете, предвидени в резолюциите върху входящите документи в общината, носят съответните ръководители и служители.
Чл.4.(1) Ръководството и контролът по правилната организация на деловодството, документооборота и общинския архив се осъществява от секретаря на общината. 
        (2)  Отговорност за нормалното протичане на деловодната дейност носят всички зам.-кметове, директори на дирекции, началник отдели и служители.

Раздел ІІ 
ОСНОВНИ ИЗИСКВАНИЯ  КЪМ РЪКОВОДИТЕЛИТЕ И СЛУЖИТЕЛИТЕ ВЪВ ВРЪЗКА С ДЕЛОВОДНАТА ДЕЙНОСТ 
Чл.5.(1) Ръководителите и служителите са длъжни да познават и спазват разпоредбите на тези Вътрешни правила, Наредбата за обмена на документи в администрацията, Закона за националния архивен фонд и др. актуални съотносими нормативни актове. 
         (2) Входящите и изходящите документи се приемат и предават само чрез основните деловодства на звената по чл.3, ал.1.
         (3)Служителите от деловодствата обработват материалите веднага след получаването им.
         (4) След като се регистрират в електронната система за регистрация и контрол на документооборота, документите се предават по предназначение в деня на тяхното получаване.
         (5) Служителите нямат право да получават и работят с документи, които не са регистрирани, резолирани и взети за контрол.
        (6) При регистриране на заявление за услуга служителите от деловодствата въвеждат типа на изисканата услуга чрез предвидения за това бутон от менюто на ИС „Е-община“.
       (7) На сканиране подлежат всички документи и приложенията към тях на хартиен носител.
       (8) Сканирането се извършва по начин, позволяващ последващо разчитане на документите.
       (9) Сканирането се извършва във файлов формат .pdf.
      (10) Пълното и точно съответствие на сканирания документ с оригинала се удостоверява с електронен подпис от служителя, извършил сканирането.
      (11) Заявления на граждани и организации, актове от съда, както и актове на административни и други органи, постъпили на хартиен носител се връщат на заявителя след регистриране в деловодната система и съхраняване на сканирания документ в нея.
      (12) Документите по т.10 могат да бъдат обменяни между административните органи само в електронна форма.
Чл.6.(1) Кметът на Общината преглежда насочените към него документи и ги резолира към служител по своя преценка.
        (2) Зам.-кметовете и секретарят на Общината преглеждат документите, насочени към тях и ги резолират в деня на получаването им, като ги насочват до съответните директори на дирекции, началници на отдели или други служители в общинската администрация. Резолюцията съдържа името на изпълнителя, дата и подпис на резолиращия. Служител, до когото директно е резолиран документ, уведомява прекия си ръководител с оглед информиране по целесъобразност.
       (3) Съответният директор и началник отдел пренасочва чрез резолюция изпълнението на задачите по даден документ към конкретен изпълнител.
       (4) Резолюцията се поставя върху самия документ и трябва да определя изпълнителя, задачата и срока за изпълнение, както и да съдържа датата на резолирането и подписа на резолиращия.
Чл.7.(1) Резолираните документи се предават в деловодствата за отразяване в деловодната система и изпращане до изпълнителите или всеки ръководител или негов сътрудник/според достъпа/ пренасочва документа чрез отразяване на резолюция в деловодната система “Е-община“ и разпределя документите на подчинените си. Размножават се минимално необходимия брой екземпляри, като всеки от отговорните по преписката служители може да получи копие по електронна поща или да отвори сканирания документ от системата „Е – община“ и да се запознае със съдържанието. 
        (2) Поименното разпределение и движение на служебните преписки задължително се отбелязва в деловодната система на  Общината.
        (3) Служителите, до които се отнася резолюцията са длъжни точно и в срок да изпълнят възложената задача.
Чл.8.(1) Когато с резолюция са определени повече от един изпълнители, отговорността за изпълнението на задачата е на всички посочени в нея лица.
        (2) Всички изпълнители на задачи са длъжни да изпратят становището или отговора си на резолиращия в срок, който е не по-кратък от един работен ден преди крайния срок. 
        (3) Когато с резолюция са определени повече от един изпълнители на една задача, изискваща един отговор, отговорността за изпълнението на задачата е на първия посочен изпълнител или на посочения като водещ изпълнител в сътрудничество с всички останали, посочени в резолюцията лица. Отговорният за изпълнението на задачата изпълнител осъществява необходимата съгласуваност с всички останали, посочени в резолюцията лица, които задължително му изпращат своето становище по въпроси от съвместна компетентност.
Чл.9. За правилното протичане на деловодната дейност зам.-кметовете, секретарят на общината, директорите на дирекции и началниците на отдели са длъжни:
1. Да запознаят подчинените им служители с тези правила, като ги уведомяват за всяка промяна, като актуалната редакция се публикува на интернет страницата и вътрешния портал на общината и следят за изпълнението й.
2. Да следят за правилно и срочно изпълнение на произтичащите от документите задачи, да осигуряват своевременното им отчитане и да съдействат за приключване на преписките в ИС “Е-община“.
3. Да изискват от заместващи служители навременното придвижване на кореспонденцията на титуляра.
4. Да осигуряват напускащите служители да предават с протокол поверената им  документация на определени длъжностни лица.
 Чл.10. С цел осигуряване на правилно приемане, регистриране и придвижване на документите по пътя на изпълнението им, задължение на служителя от деловодството е:
1. Приемането на документите и тяхното предоставяне на първия резолиращ.
2. Предаването на документите по хода на технологичния процес от първата до последната стъпка.
3. Предаването на готовите документи или тяхното изпращане по пощата или по друг начин.
Чл.11. Във връзка с подготовката и създаването на документите, служителите, които изготвят документа, трябва да осигурят:
а/ обоснована, достоверна и убедителна мотивировка с точна и ясна формулировка;
б/ спазване на изискванията за оформяне на новосъздадените документи в съответствие с БДС 6.04.1-85 и разработената от Министерство на държавната администрация и административната реформа и Института за български език при БАН Практическа инструкция за създаване и оформяне на документите в публичната администрацията;
в/ предаване на материалите за копиране и размножаване.
Чл.12. Във връзка с контрола по изпълнение на задачите, произтичащи от документите, служителите са длъжни да спазват следния ред:
1. Когато с текста към документа/резолюцията/ или нормативно не е определен срок за изпълнение, произтичащите от документа задачи трябва да бъдат изпълнени в седемдневен срок от датата на възлагането им.
2. Документите с неотложен характер се обработват в деня на получаването им.
3. Преките изпълнители или временно заместващи ги колеги са задължени да изпълняват качествено и в срок възложените им задачи, както и да сигнализират възложителя при очертаващо се неизпълнение или закъснение.
Чл.13. Забранява се на служителите от Общината да запознават със съдържанието на служебни документи лица, които нямат пряко служебно отношение към тях. 

Раздел ІІI
ОСНОВНИ ФУНКЦИИ НА ДЛЪЖНОСТНИТЕ ЛИЦА, ОСЪЩЕСТВЯВАЩИ ДЕЛОВОДНОТО ОБСЛУЖВАНЕ 
Чл.14.(1) Дейността по регистрацията в ИС се осъществява от упълномощени служители на общинската администрация, а контрол върху дейността им упражнява ресорният административен ръководител. Деловодителят и длъжностните лица, на които са възложени деловодни функции ги изпълняват в съответствие с действащите длъжностни характеристики и разпоредбите на настоящите Вътрешни правила.
         (2) Деловодното обслужване включва дейностите:
1. Приемане, разпределяне и предаване на документите.
1.1.Приемане на всички входящи служебни документи и заявления за структурите на общинската администрация;
1.2.Приемане на всички изходящи документи от структурите на общинската администрация.
2. Регистрация и сканиране.
2.1. Приемане на документи и регистриране в системата за регистрация и контрол на преписки чрез попълване на всички реквизити, определени в системата – вид на документа, кратко описание на съдържанието на документа в „относно“, направление, име и адрес на кореспондента /срокът за изпълнение на документа се определя автоматично от системата/;
2.2. Издаване на фиш с регистрационен номер и код за проверка през интернет при техническа обезпеченост;
2.3. Записване на префикса и номера на документа, снет от системата, върху самия документ;
2.4. Сканиране на документа.
3. Предаване на документите по предназначение за изпълнение.
3.1. Пренасочване на документи и съгласно резолюция, поставена от съответните длъжностни лица;
3.2. Изпращане по предназначение на регистрираните документи.
4. Изходиране, сканиране и изпращане на изходящите документи.
4.1. Приемане на документи и изходиране в системата за регистрация и контрол на преписки чрез попълване на всички реквизити, определени в системата – вид на документа, кратко описание на съдържанието на документа в „относно“, направление, име и адрес на кореспондента;
4.2. Записване на префикса и номера на документа, снет от системата върху самия документ;
4.3. Сканиране на документа.
5. Размножаване.
5.1. Отпада необходимостта от размножаване на документите след тяхното сканиране в деловодната система. Служител, към когото е резолиран документа има достъп до сканираните документи.
5.2. В случай на техническа документация неподлежаща на сканиране:
а/ предаване на материалите по дадена преписка за размножаване;
б/ приемане на размножените материали, разпределение и предаване по предназначение.
6. Контрол по спазване на сроковете, като всеки ръководител следи контролната информация на ИС „Е- община“ и инициира приключване на преписките.
6.1. Непрекъснат контрол на подлежащите за изпълнение документи от служителите на Общината;
6.2. Вземане на сведения и даване на справки и информация за изпълнението на задачите;
6.3. Генериране на отчет на изпълнените задачи.
7. Текущо пазене на документите.
7.1. Съхраняване в рамките на текущата година на следните документи: всички изходящи служебни документи, отговори на заявления, удостоверения, становища, разрешения, актове за узаконяване, заповеди на кмета, заповеди за настаняване в общински жилища, пълномощни и др.
7.2. Систематизиране на приетите документи по индекси в съответствие с утвърдената Номенклатура на делата в Община Костинброд;
7.3. Правене на справки по дадени заявки от служителите и гражданите, титуляри по преписките;
7.4. Обработка и предаване на документите за съхраняване в началото на следващата година в архива на Общината или най-късно до 30 юни на следващата година.
Чл.15. Специфика на деловодната регистрация при следните случаи:
1. При получен документ по електронна поща:
1.1. Входящ документ през е-поща kostinbrod.bg@gmail.com се прехвърля електронно в регистрационната система „Е-община“ и следват дейностите по чл.14.
1.2. Изходящ документ се регистрира в системата “Е-община“ и се изпраща по е-поща при предварително заявен електронен адрес на заявителя.
2. Регистрация чрез Системата за електронен обмен на съобщения (СЕОС) между администрациите:
2.1. Регистрация на входящия документ в електронен вид:
· преглед на полученото файлово съдържание и корекция в текстовото поле „относно“, ако е необходимо;
· проверка за наличие на описаните приложения във файловото съдържание. В случаите, когато липсват описани приложения, това се отбелязва, ако АИС го позволява;
· прикачване на документа към съответната приписка (ако е необходимо);
· регистрация на документа. При регистриране на документа АИС на административната структура автоматично изпраща получения регистрационен номер на изпращащата страна.
2.2. Регистрация на изходящия документ в електронен вид:
· определяне вида на документа;
· отразяване съдържанието на документа в „Забележка“ – кратко описание на съдържанието на документа;
· избор на кореспондент;
· прикачване на файл с форматирано съдържание – Word, Excel, PDF, RTF  на създадения документ;
· създаване на регистрационен номер на документа в АИС;
· изпращане на документа в електронен вид чрез СЕОС към съответния кореспондент;
· документът, който се изпраща, задължително трябва да има съдържание;
· за да се изпрати съобщение през СЕОС към него задължително следва да са прикачени един или повече документи за изпращане;
· при регистриране на документа АИС на административната структура автоматично получава регистрационен номер на получаващата страна.
3. Регистрация чрез Системата за сигурно електронно връчване (ССЕВ), извършвана от определени  със заповед на кмета на община Костинброд лица, притежаващи електронен подпис;
3.1. Регистрация на входящ документ в електронен вид:
· преглед за получени документи;
· преглед на полученото файлово съдържание и корекция в текстовото поле „относно“, ако е необходимо;
· проверка за наличие на описаните приложения във файловото съдържание. В случаите, когото липсват описани приложения, това се отбелязва, ако АИС го позволява;
· проверка за наличие на електронен подпис в прикачения файл;
· прикачване на документа към съответната преписка (ако е необходимо);
· регистрация на документа;
3.2. Регистрация на изходящия документ в електронен вид:
· определяне вида на документа;
· отразяване съдържанието на документа в „Забележка“ – кратко описание на съдържанието на документа;
· избор на кореспондент;
· прикачване на файл с форматирано съдържание – Word, Excel, PDF, RTF на създадения документ;
· подписване на прикачения файл с квалифициран електронен подпис;
· създаване на регистрационен номер на документа в АИС на община Костинброд;
· при невъзможност за подписване с квалифициран електронен подпис – сканиране на регистрирания документ;
· изпращане на документа в електронен вид чрез ССЕВ към съответния кореспондент;
· документът, който се изпраща, задължително трябва да има съдържание;
· за да се изпрати съдържание през ССЕВ към него задължително следва да са прикачени един или повече документи за изпращане.
Раздел ІV
СЪЗДАВАНЕ НА ДОКУМЕНТИ 
Чл.16.(1) Организационно-разпоредителните документи трябва да съдържат достоверни, точно изложени факти и данни, да са мотивирано обосновани, с ясно и точно формулирани предложения, решения, препоръки и пр., съобразени с нормативните изисквания.
           (2) Заповеди се издават само от кмета, а при негово отсъствие от определено със заповед лице за заместване, както и от лица, на които кметът е делегирал свои правомощия в предвидени от закона случаи.
          (3) Заповедите се предлагат за подпис на кмета след задължително изготвяне от служител на ръководна длъжност или експерт, след което се съгласуват от юрисконсулт, ресорен зам.-кмет или секретар.
          (4) В увода на всяка заповед задължително се вписват мотиви и правното основание, въз основа на което тя се издава, като се посочва точният параграф или член на съответния нормативен акт.
          (5) Заповедите по кадрови въпроси се подготвят от мл. специалист „Човешки ресурси“ от дирекция „ФСД“, съгласуват се от секретаря на общината, след което се подписват от кмета.
          (6) Заповедите на кмета се регистрират в ИС „Е-община“ с отделен префикс, а относно кадрови въпроси съответно в дирекция „ФСД“.
Чл.17. Подписването и съгласуването на изходящата кореспонденция се извършва по следния ред:
1. Изходящата кореспонденция се подписва от съответния директор на дирекция съобразно функционалната му компетентност или от заместник кмет или секретар на община. В случаите на административни производства изходящите документи се подписват от кмета на общината или от лицата, на които са делегирани правомощия по предвидения законов ред. Кметът на общината може да подписва по своя преценка и всякакъв друг вид документи, освен ако в нормативен акт не е предвидено друго.
2. При отсъствие на титуляра, документите се подписват от определен със заповед негов заместник.
3. Екземплярът на изходящата кореспонденция, предназначен за архив на общинската администрация се подписва от изготвилия документа и от директора на дирекцията или началника на отдела (когато отделът е самостоятелно административно звено), в който се намира изготвилият документа. За изготвил и съгласувал документа задължително се посочва дата.
Чл.18. Изходящите документи се съставят в толкова екземпляра, колкото са получателите, един екземпляр за класиране към дело и един за конкретния изпълнител, ведно с всички съпровождащи документи ( ако има такива).
Чл.19. В случаите на електронно изпращане на изходящи документи, на писма с текущ характер или на вътрешно-административни документи (в рамките на общинската администрация) се изготвят в два екземпляра, като само вторият екземпляр се подписва и датира от изготвилия документа. 
Раздел V
ОРГАНИЗАЦИЯ НА ДОКУМЕНТООБОРОТА
Чл.20. Входящата и изходящата кореспонденция се получава и обработва от деловодствата в ЦАО, деловодството на отдел „Приходи и администриране на местни данъци и такси“ и деловодствата на кметствата и кметските наместничества:
1. Спешната кореспонденция се предава веднага на получателя.
2. Кореспонденцията се получава всяка сутрин от 8:30 часа до 10:30 часа и се предава всеки ден след обяд от 13:30 часа 14:30 часа.
Чл.21.(1)   Движението на основните деловодни операции по входящите и вътрешни документи се извършва в следната последователност:
1. Получаване на документите.
2. Регистриране и сканиране в системата за регистрация и контрол по преписките.
3. Разпределяне на документите.
4. Предаване на документите за резолиране.
5. Въвеждане на резолюциите към документите в системата за регистрация и контрол на преписките и пренасочване към указания в резолюцията изпълнител.
6. Изпращане на документите по предназначение за изпълнение.
7. Снемане от отчет на изпълнените задачи.
8. Предаване на готовият документ на конкретния заявител.
        (2) Заявлението, въз основа на което се издава определен документ, заедно с екземпляр от него след приключване на изпълнението се запазва в съответното административно звено.
Чл.22. Деловодните операции по изходящите документи се извършват в следната последователност:
1. Създаване на организационно – разпоредителни документи.
2. Подписване на документите от съответните длъжностни лица, съгласно чл.17.
3. Изваждане и снемане от отчет чрез отразяване в регистрационно-контролната
    карта на ИС „Е-община“ в съответното деловодство.
4. Изпращане на документите по предназначение.
Чл.23. Обозначението „Вярно с оригинала“ се поставя /когато това е необходимо/ на всяка страница на документа, придружено с дата, подпис и печат на удостоверяващия, а на последната страница, подписът да е придружен от длъжността и имената/собствено и фамилно/ на удостоверяващия.
Чл.24.(1) Заверен препис на документ се издава в съответствие със закона на юридически или физически лица само след писмено искане и платена такса.
          (2) Заверяването на преписи от документи се извършва по компетентност от директори на дирекции, началници на отдели или от упълномощени от тях други длъжностни лица.
         (3) Верността на преписа с оригинала се удостоверява с подпис на длъжностното лице, което съхранява оригиналния документ.
         (4) Копия и преписи от документи по реда и условията на Закона за достъп до обществена информация се предоставят без заверка „Вярно с оригинала“ и „Вярно“.
Раздел VI
РЕГИСТРАЦИЯ НА ДОКУМЕНТИ
Чл.25. Регистрацията на документите се извършва в ИС по реда на чл.1, ал.3 и се осъществява контрол на преписките в деня на получаването им. Всеки вид документ получава съответен префикс и пореден номер, които се вписват върху документа заедно с датата на регистрация.

 Раздел VII
ОРГАНИЗАЦИЯ НА ДЕЛОВОДНАТА ДЕЙНОСТ, СВЪРЗАНА С КОНТРОЛА ПО СПАЗВАНЕ НА СРОКОВЕТЕ

Чл.26.(1) Контролът по изпълнение на задачите по същество се извършва от ръководителя, резолирал документа
          (2)  Контролът по спазване на сроковете по заявления на гражданите се извършва от зам.- кметовете, секретаря на общината, директорите на дирекции и началници на отдели.
Чл.27. На контрол подлежат всички документи, регистрирани в системата за регистрация и контрол по преписките, като сроковете за изпълнение на документите се определят от вида на самия документ – предмет на изпълнение или с резолюция.

Раздел VIII
              РЕГИСТРАЦИЯ, КОНТРОЛ  И ОТЧЕТ НА ИЗПЪЛНЕНИЕТО НА
                      РЕШЕНИЯТА НА  ОБЩИНСКИ СЪВЕТ КОСТИНБРОД
Чл.28. Решенията на Общинския съвет се получават от секретаря на общината и се резолират от него до директорите на дирекции и началниците на отдели.
Чл.29. Контролът по изпълнение на решенията се осъществява по реда на чл.9 от настоящите правила.

Раздел IX
ОРГАНИЗАЦИЯ НА ТЕКСТООБРАБОТКАТА, ОТПЕЧАТВАНЕТО, КОПИРАНЕТО И РАЗМНОЖАВАНЕТО НА ДОКУМЕНТИТЕ
Чл.30. Машинописната дейност и текстообработката се извършват от изготвящия документа, а копирането и размножаването на материалите се извършва или от изготвящия документа на работното му място, или от деловодството в бек-офиса.
Чл.31. Всички материали за копиране и размножаване се приемат по реда на постъпване. Спешните материали  се изпълняват с предимство, но само след като са парафирани от съответния зам.-кмет или от секретаря на общината.
Чл.32. Всички материали, написани до висшестоящи организации, ръководители на фирми и учреждения се пишат на официална бланка, която се одобрява със заповед на кмета на общината, Приложение към Устройствения правилник на общинска администрация Костинброд.

Раздел X
ОРГАНИЗАЦИОННО – ТЕХНИЧЕСКИ СРЕДСТВА
Чл.33. При регистриране на документи и осъществяване на дейността свързана с контрола се използват:
1. Компютри с печатащи устройства със съответните програмни продукти;
2. Мултифункционални устройства;
3. Скенери;
4. Картотечни шкафове;
5. Размножителна техника;
6. Архивохранилища със стелажи.

ИЗПОЛЗВАНЕ И СЪХРАНЕНИЕ НА ПЕЧАТИТЕ
Чл.34.(1) Печатите на Общината се водят на отчет в специална книга, която се води надлежно от гл. експерт ГРАО, отдел „Административно- информационно обслужване и гражданска регистрация“.
           (2) За наличието, съхранението и използването на печатите отговаря персонално длъжностното лице, което ги е получило срещу подпис.
Чл.35.(1) Длъжностните лица, упълномощени да съхраняват и ползват печатите на Община Костинброд, подпечатват документите, подписани от кмет, заместник-кметове, секретар на община, директори на дирекции, началници на отдели и др. оправомощени длъжностни лица, като трябва да са проверили автентичността на подписа. Забранява се подпечатването на документ без подпис.
          (2) На подпечатване подлежат всички екземпляри, оформени на хартиен носител, включително оставащите на съхранение в структурните звена.
Чл.36. Забранено е изнасянето на печати извън структурните звена, в които те се използват и съхраняват, както и предоставянето им за ползване на други лица, освен отразените в книгата.
Чл.37. Със заповед на кмета на общината излезлите от употреба печати се унищожават от комисия с протокол, върху които се правят и отпечатъци на унищожените печати/чл.19 от Указ №612 от 26.08.1965г. за печатите/.
Чл.38. При възникнала необходимост от изработване на нови печати, директорите на дирекции представят на началника на отдел „Административно-информационно обслужване и гражданска регистрация“ писмена заявка, съгласувана от съответния заместник- кмет или секретар на община и одобрена от кмета на община Костинброд.

ЗАКЛЮЧИТЕЛНИ РАЗПОРЕДБИ
§1. Настоящите вътрешни правила са разработени на основание чл.2, ал.1 от Наредбата за обмен на документи в администрацията и в съответствие с чл.13а от АПК  и отменят Инструкцията за документационната и деловодната дейности в общинска администрация Костинброд, утвърдена със заповед на Кмета на община Костинброд. 
§2. Всички правила свързани с текущото съхраняване на документите в архива на община Костинброд са подробно разписани във Вътрешните правила за организирането, обработването, експертизата, съхраняването и използването на документите в учрежденския архив на община Костинброд.
§3. Ръководителите и служителите в общинска администрация Костинброд са длъжни да познават и спазват разпоредбите на тези правила.
§4. Неразделна част от настоящите Вътрешни правила е „Ръководството за потребителя за работа с модул „Документооборот“ на информационната система „Е- община“ и е задължително за служителите на общинска администрация  Костинброд.
§5. Неразделна част от настоящите Вътрешни правила са утвърдените със заповед на кмета на община Костинброд №РД-05-346/16.10.2025г.Вътрешни правила за работа в системата за електронен обмен на съобщения и системата за сигурно електронно връчване в община Костинброд.  
§6. Контролът по спазване на правилата се осъществява от Секретаря на община Костинброд.
§7. Настоящите правила са утвърдени със заповед на кмета на Община Костинброд  № 347/16.10.2025г. и влизат в сила от датата на утвърждаването им.

